M. Jureňa, poslanec: (2009-12-08):
Čo sa týka samotného návrhu, tak ma prekvapuje, že poslanci, pravicoví poslanci SDKÚ predkladajú návrh, ktorý ide regulovať. Pravica, ktorá vyznáva liberálnosť, neoliberálny prístup, ide regulovať a pevne stanovovať a zasahovať do určitých obchodných vzťahov. Veď musím pripomenúť jednu základnú vec. Používate tu termíny, dokonca tu odznelo slovo vydieranie, alebo termíny, robí si tu niekto biznis. Ja zhodou okolností som hospodáril a pracoval som ako ekonóm družstva viac ako 13 rokov v roľníckom družstve, do ktorého moji rodičia vniesli pozemky ako vlastníci pozemkov a v tomto družstve ako jeden člen z tohto družstva som vlastne pracoval. Takže vy tu vnášate také termíny ako vydieranie. Veď opomínate základné pravidlá v tejto spoločnosti, ktoré sú, že majiteľ pozemku si uzatvára nájomnú zmluvu, čiže uzatvára obchodný vzťah s tým, kto na tomto pozemku hospodári. Absolútne ste toto vylúčili a hovoríte tu stále len o biznise. Prosím vás, skúste dnes ísť na tú pôdu, zobrať si pôdu a skúsiť na nej hospodáriť a urobiť na nej, ak hovoríte o biznise, biznis. Pred týždňom som sedel so súkromne hospodáriacim roľníkom, ktorý obhospodaruje 40 hektárov poľnohospodárskej pôdy v okrese Kežmarok. Chová zopár kusov hovädzieho dobytka, mäsového dobytka. Možno dochová ročne päť kusov na nejaké speňaženie a chová zopár prasníc a predáva odstavčatá. Koľko k dnešnému dňu má na sklade obilia, pretože ho nemôže predať v tejto situácii, ktorá tu je a či v skutočnosti pri týchto 40 hektároch pôdy dokáže uživiť svoju vlastnú rodinu, s akými problémami sa tento hospodáriaci roľník v súčasnosti stretáva. Ľahko sa tu hovorí o niečom, aj ja by som tu mohol hovoriť možno o jadrovej fyzike, ale nedovolím si to jednoducho. Nedovolím si to, a preto tento zákon navrhujem za zmes neznalostí a hlúpostí. A určite ho nepodporím. Pretože neakceptuje vôbec ani základné práva občanov, ktoré tu sú, a snaží sa akosi preferovať určitú skupinu a regulovať niečo a hovoriť, že je majiteľ pozemku. V súčasnosti sa nájmy pozemkov pohybujú niekde na úrovni dvoch percent. Pochopiteľne, že dve percentá z ceny pôdy. Sú rozdielne v Dunajskej Strede a sú rozdielne dve percentá niekde v tom Kežmarku, pretože tam cena pôdy je úplne iná. Ak to chceme deformovať do tej situácie, ale do tej podoby, že zvýhodnené oblasti dostávajú podpory a nerobia nič iné, len mulčujú, tak to bol jeden základný problém, ktorý sme sa snažili vyriešiť a pani exministerka Kramplová sa tiež spolupodieľala svojím výkonom na ministerstve na tomto, aby sme práve preferovali a v našich možnostiach, ktoré vlastne máme, lebo naše možnosti sú obmedzené, aby sme určitým spôsobom zvýhodnili práve tých, ktorí sa snažia o vyššiu pridanú hodnotu na pôde, ktorí sa snažia robiť špeciálne plodiny a tak ďalej. Musel by som ísť zase do histórie. Kto to tu pochoval, kto to tu položil na lopatky, a ak tu hovoríme a máme obavy, čo to bude po roku 2013, a dokonca sa tu hovorí, že akosi nič nerobíme a že sme zaspali. No tak, bohužiaľ, to je taká reč v úvodzovkách podľa toho, ako fúka vietor. Pred pár týždňami a mesiacmi ten vietor fúkal inak, takže vaše vyjadrenia, vážená kolegyňa, boli iné, teraz, pochopiteľne, zafúkal inak a hovoríte tu, máte obavy, čo bude po roku 2013? Kto vyjednával v roku 2003 podmienky pre poľnohospodárov, v ktorých  dnes hospodária títo poľnohospodári. Kto to vyjednával? Prosím vás, skúsme si, nie je to tak dávno, spomenúť, kto to boli tí vyjednávači, kto vyjednal tie podmienky, podľa ktorých dnes hospodárime a pracujeme. Ak tu na jednej strane porovnávame, že cena pôdy alebo nájom, ktorý dostáva, že to dávame v absolútnych číslach, že na Slovensku 15 hektárov, alebo tu hovoríme o číslach, a že v Dánsku je to, ja neviem, len 15 eur, 300 eur. A porovnávajme aj druhé čísla. Koľko sú skutočné podpory na Slovensku, 140 eur celkove zrátané. Vy ste tu narátali, že by to malo byť viac ako 40 eur, alebo koľko to tu uvádzal, 48,6 eura by mal dostávať majiteľ pozemku z týchto priamych podpôr. Veď to sú choré, úplne choré väzby. Úplne pomýlené väzby. Veď účelom tých podpôr nie je odmena pre majiteľa pozemku. Veď tu v skutočnosti miešame jablká s hruškami. Takže ak porovnávame tieto nájmy, porovnajme v skutočnosti i tieto podpory. Pretože ak v Dánsku sú podpory možno 300, 400 eur, porovnajme tú výkonnosť, ktorá je tam niekde zavedená, porovnajme štátne podpory, štátnu, takzvanú štátnu pomoc, ktorá je v Dánsku. Čiže museli by sme ísť do nejakých komplexných údajov, keď u nás je štátna podpora, a zase si pripomeňme, kto ju zdecimoval a kto ju dostal na akú úroveň. Takže musím povedať v závere, že tento zákon nepodporím, pretože, ako som už povedal, je to zmes neznalostí problematiky spojená s hlúposťou a by som dokonca povedal, že je spojená s populizmom preukázať sa u majiteľov pozemkov v dobrom svetle, akože niekto na nich pamätá. Na Slovensku, pripomínam, je viac ako 12 miliónov parciel a niekde okolo 4 miliónov vlastníkov. Takmer každý Slovák je vlastníkom pôdy. Je pravda, že je to pomerne rozdrobené a jeden taký poľnohospodársky podnik, ktorý rieši túto problematiku, tak uzatvára stovky nájomných zmlúv s jednotlivými občanmi a má niekedy problém s týmito občanmi ich nájsť a komunikovať. A to, ako ste povedali, že to riešiť nejakým metráčikom obilia. Ja viem, pre niekoho metráčik obilia nie je nič. Ale skúste si ten metráčik obilia dorobiť, prosím vás, páni. Ďakujem.